b'\n_START_ARTICLE_\nTy\xc3\xb6tt\xc3\xb6myysturvan suojaosa\n_START_PARAGRAPH_\nTy\xc3\xb6tt\xc3\xb6myysturvan suojaosa tarkoittaa rahasummaa, jonka ty\xc3\xb6t\xc3\xb6n saa ansaita ilman ett\xc3\xa4 se vaikuttaa ty\xc3\xb6tt\xc3\xb6myysp\xc3\xa4iv\xc3\xa4rahan suuruuteen. Suojaosa otettiin k\xc3\xa4ytt\xc3\xb6\xc3\xb6n vuoden 2014 alusta. Aiemmin jokainen ansaittu euro v\xc3\xa4hensi ty\xc3\xb6tt\xc3\xb6myysp\xc3\xa4iv\xc3\xa4rahan m\xc3\xa4\xc3\xa4r\xc3\xa4\xc3\xa4._NEWLINE_Vuodesta 2014 asti suojaosa on ollut 300 euroa. T\xc3\xa4m\xc3\xa4 tarkoittaa k\xc3\xa4yt\xc3\xa4nn\xc3\xb6ss\xc3\xa4 sit\xc3\xa4, ett\xc3\xa4 300 euron alle j\xc3\xa4\xc3\xa4v\xc3\xa4t kuukausitulot eiv\xc3\xa4t v\xc3\xa4henn\xc3\xa4 ty\xc3\xb6tt\xc3\xb6myysturvaa. Suojaosa koskee sek\xc3\xa4 perusp\xc3\xa4iv\xc3\xa4rahan saajia ett\xc3\xa4 ansiosidonnaista ty\xc3\xb6tt\xc3\xb6myysp\xc3\xa4iv\xc3\xa4rahaa saavia henkil\xc3\xb6it\xc3\xa4._NEWLINE_Suojaosan on huomattu toimivan kannustimena ty\xc3\xb6nhaussa. Viranomaiset totesivat vuoden 2015 alussa perusturvan varassa olevien ty\xc3\xb6tt\xc3\xb6mien ty\xc3\xb6nteon lis\xc3\xa4\xc3\xa4ntyneen huomattavasti. Suojaosan vaikutuksesta ansiosidonnaista ty\xc3\xb6tt\xc3\xb6myysturvaa saaneiden keskuudessa ei olla viel\xc3\xa4 tutkittu._NEWLINE_Mik\xc3\xa4li palkkatulot ylitt\xc3\xa4v\xc3\xa4t 300 euroa kuukaudessa, aletaan ty\xc3\xb6tt\xc3\xb6myysturvaa sovitella ylimenev\xc3\xa4lt\xc3\xa4 osalta ja k\xc3\xa4ytt\xc3\xb6\xc3\xb6n tulee soviteltu ty\xc3\xb6tt\xc3\xb6myysp\xc3\xa4iv\xc3\xa4raha. Sen j\xc3\xa4lkeen jokainen euro leikkaa ty\xc3\xb6tt\xc3\xb6myysturvaa 50 sentti\xc3\xa4._NEWLINE_Ty\xc3\xb6markkinatuki loppuu kokonaan jos ty\xc3\xb6t\xc3\xb6n ansaitsee osa-aikaty\xc3\xb6ss\xc3\xa4 tai satunnaisessa kokoaikaty\xc3\xb6ss\xc3\xa4 1700 euroa kuukaudessa bruttona ty\xc3\xb6markkinatuen ollessa 705 euroa kuukaudessa._NEWLINE_Ty\xc3\xb6tt\xc3\xb6mien keskuudessa osa-aikaisen ty\xc3\xb6n vastaanottamista on osittain est\xc3\xa4nyt byrokratian pelko ja ty\xc3\xb6n vastaanottamisen aiheuttama etuuksien maksuissa tapahtuva maksun viiv\xc3\xa4styminen, joka voi ty\xc3\xb6tt\xc3\xb6m\xc3\xa4lle olla iso ongelma. 300 euron suojaosuus ei kokonaan poista t\xc3\xa4t\xc3\xa4 ongelmaa, sill\xc3\xa4 jokaisesta my\xc3\xb6s suojaosan alittaneesta ansaitusta eurosta joutuu ilmoittamaan Kelaan, jonka j\xc3\xa4lkeen maksu viiv\xc3\xa4styy hieman._NEWLINE_Kelan mukaan viiv\xc3\xa4styst\xc3\xa4 voidaan my\xc3\xb6s est\xc3\xa4\xc3\xa4 sill\xc3\xa4, ett\xc3\xa4 toimittaa Kelaan etuk\xc3\xa4teen arvion tulevasta palkkatulosta ja Kela sovittaa etuudet sen mukaisesti.'